Gardiner verower 400 m-goud | Netwerk24
Deur Wim Pretorius 05 Augustus 2021 14:59
Steven Gardiner het soos Wayde van Niekerk in 2016 gemaak en 'n Olimpiese titel oor 400 m by sy wêreldtitel gevoeg.
Dié 25-jarige van die Bahamas was Donderdag strykdeur koelkop in die eindronde en het in 'n tyd van 43.85 sekondes glorie behaal.
Steven Gardiner van die Bahamas verower goud in die 400 m se eindronde in Tokio. Foto: Getty Images
• KYK: Herleef die 400m-eindronde hier
Ofskoon die ervare Kirani James nie nog 'n Olimpiese titel agter sy naam kon skryf nie, het hy 'n bronsmedalje vir sy tyd van 44.19 verower.
Dié blits van Grenada spog nou met drie medaljes in dié nommer op drie Olimpiese skouspele. Sy brons in Tokio kom ná sy silwer in Rio de Janeiro in 2016 en goue medalje in Londen in 2012. Hy is die eerste man wat in drie agtereenvolgende Olimpiese eindrondes in die 400 m aangetree het.
Die Amerikaanse mans het nie Donderdag 'n goeie dag op die baan beleef nie en kon uiteindelik nie die podium haal nie.
Michael Cherry (44.21) moes met die vierde plek tevrede wees, terwyl Norman (44.31) vyfde geëindig het.
Vroeër die dag het die Amerikaners se 4x100 m-aflosspan weens swak oorgeë ook net sesde in sy uitdun geëindig en gevolglik nie vir die eindronde gekwalifiseer nie.